**НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У НИШУ**

Одлуком Наставно-научног већа Филозофског факултета у Нишу број 141/1-3-1-01, на седници одржаној 20. априла 2016. године, а сагласно одредбама члана 123. став 4., 128, и 32 [c2] Закона о високом образовању, формирана је Комисија за оцену и одбрану докторске дисертације мр Славице Коматине под називом актуелни проблеми образовања рома у србији: друштвени изазови и одговори. Комисија је прегледала докторску дисертацију и Већу подноси следећи

**И З В Е Ш Т А Ј**

**Основни подаци о кандидату**

Кандидаткиња мр Славица Коматина рођена је 1963. године у Београду. Године 1992. дипломирала је социологију на Одељењу за социологију Филозофског факултета у Београду, а звање магистра демографије стекла је 2002. године на Економском факултету Универзитета у Београду.

Поседује богато истраживачко искуство, стечено радом у науци и настави. Од 1993. до 1995. године била је упошљена као истраживач-приправник у Институту за социјалну политику у Београду, а од 1995. до 1996. године као истраживач у Институту за социолошка истраживања Филозофског факултета у Београду. Од 2000. године радила је као демограф Републичког завода за статистику Републике Србије у подручном одељењу у Панчеву, а од 2004. године предавала је социологију у Средњој балетској школи „Лујо Давичо“ у Београ-ду. Данас ради као предавач на Високој школи струковних студија за васпитаче „Михаило Палов“ у Вршцу.

Од 2000. године ангажована је у Управном одбору Геронтолошког друштва Србије, а од 2006. године на челу је Центра за подршку породици невладине организације „Агенда“ из Београда. Током 2008. и 2009. године, под покровитељством UNDP-а, обављала је улогу консултанта-статистичког експерта за креирање Мониторинг оквира за Србију, поводом председавања Србије Декади инклузије Рома.

Кандидаткиња мр Славица Коматина објавила је монографију *Старење становниш-тва Београда* (Институт за криминолошка и социолошка истраживања, Београд, 2004). Учествовала је у раду више научних скупова и публиковала десетак радова у зборницима радова и научним часописима.

**Преглед структуре дисертације**

Докторска дисертација мр Славице Коматине урађена је на 353 странице А/4 форма-та. Поред *Увода*, дисертација садржи шест глава са одговарајућим поглављима. У првој гла-ви се обрађује *Актуелност проблематике образовања ромске националне мањине у савре-меном друштву*. У другој се глави у четири поглавља обрађује *Образовање Рома у Србији у светлу њихових најактуелнијих друштвено-економских и демографских карактеристика*. У трећој глави, под насловом *Новине у образовном систему Републике Србије*, постоје два поглавља, док је у четвртој, насловљеној као *Теорија интеркултурализма – нова образовна стратегија*,изложено пет наслова који се баве различитим аспектима интеркултуралисти-чке теорије.Пета глава најобимнији је део дисертације и у целости је посвећена представ-љању обављеног теренског истраживања. Садржи четири одговарајућа поглавља. У првом се поглављу износи методолошки оквир истраживања, а у другом узорак на коме је реализо-вано истраживање. Треће поглавље доноси резултате квантитативног истраживања школс-ког успеха посматране ромске деце, док су у четвртом представљени резултати квалитатив-ног истраживања најзначајнијих чинилаца у образовном процесу ромске деце. У шестој гла-ви заједнички су представљена закључна разматрања о реализацији хипотетичког оквира истраживања, најзначајнијим истраживачким налазима, те препорукама упућеним свим друштвеним актерима заинтересованим за побољшање образовног статуса ромске попула-ције у Србији. Поред обимног списка коришћене литературе, дисертација садржи и засебно поглавље *Прилози* са свим процедурама које је кандидаткиња самостално осмислила и ко-ристила за вођење интервјуа са бројним саговорницима, као и 29 фотографија у боји из ром-ских насеља у којима је спроведено емпиријско истраживање.

**Анализа докторске дисертације**

У првом делу рада, под називом *Актуелност проблематике образовања ромске национане мањине у савременом друштву*,ауторка нас уводи у тему кроз разматрање специ-фичне позиције Рома као нације, односно националне мањине и карактеристичних пробле-ма у образовању са којима се њени припадници суочавају. Услови у којима је ромска нацио-нална мањина освајала своје колективно право на образовање сагледавају се кроз еманципа-цију Рома као нације у светском, европском и српском контексту. Проблематика ромске на-ционалне мањине разматра се у контексту развоја индивидуалних и колективних права националних мањина у савременом друштву током двадесетог века, са посебним акцентом на период између два светска и после Другог светског рата.

Ауторка истиче да Роми као нација, односно национална мањина у значајној мери одступају од уобичајених схватања ових појмова: с једне стране, национална су мањина која нема сопствену државу, а с друге стране, у културолошком погледу представљају веома ра-зуђену целину, јер се многобројне групе Рома значајно разликују у погледу обичаја, вероис-повести и варијација језика којим говоре. Упркос свему томе, они су успели да очувају своју самосвојност, иако у културолошком погледу нису још увек довољно расветљене каракте-ристике ромског народа које су допринеле њиховом одржању и очувању њихове аутентичне културе. Уз навођење релевантних аутора и изворе који се баве овом проблематиком, под-влачи се да је културни идентитет Рома још увек недовољно конституисан, у процесу уоб-личавања и разграничавања од других.

Уз описивање Рома као трансграничне националне мањине указује се на њихов неповољан друштвени положај маргинализоване и сегрегисане друштвене групе која се бори са голу егзистенцију у свим друштвима и државама у којима живе, истовремено се суочавајући и са дубоко укорењеним друштвеним предрасудама и стереотипима који их вековима држе по страни од главних друштвених токова. Процењује се да их у Европи има између 7 и 9 милиона, да су посве сигурно најнеобразованија национална мањина, због чега им бројни аутори приписују статус етно-класе.

Роми као национална мањина у Републици Србији присутни су на читавој њеној територији, а најзаступљенији су у региону Јужне и Источне Србије, а потом у Војводини и Београдском региону. Према резултатима последњег пописа станивништва из 2011. године, ромска национална мањина достиже највиши релативни удео у укупном становништву Србије после Другог светстког рата и са учешћем од 2,1% у укупном становнштву предс-тавља другу по величини националну мањину.

Статус ромске, као и свих других националних мањина у Републици Србији уређен је важећим Уставом и бројним законима базираним на документима УН и Савета Европе који се односе на ову област: Законом о службеној употреби језика и писма (1991), Законом о локалној самоуправи (2007), Законом о националним саветима националних мањина (2009), Законом о основама система образовања и васпитања (2009) и Законом о забрани дискриминације (2009).

У другом делу, *Образовање Рома у Србији у светлу њихових најактуелнијих друшт-вено-економских и демографских карактеристика,* обрађују се етничке, демографске и дру-штвено-економске карактеристике ромске популације према резултатима пописа станов-ништва из 2011. године. Особености ромске популације сагледавају се кроз поређење са особеностима укупног становништва Републике Србије и српске популације. У светлу нај-новијих података, као и кроз поређење њихових вредности у последњем међупописном периоду, анализира се актуелни образовни статус Рома у Србији и његове промене током Декаде Рома. Актуелне етничке карактеристике ромске популације у Србији праћене су преко броја становника који су се приликом последњег пописа изјаснили као Роми, као и преко матерњег језика и вероисповести.

Најзначајније друштвено-економске карактеристике, економска активност и занима-ње, индиректно указују на веома неповољну образовну структуру ромске популације. Само 27,9% (41.237) Рома у Србији спада у категорију радно активног становништва, међу њима 40,9% обавља неко занимање, а 59% је незапослених. У укупном броју становника који у нашој држави обављају неко занимање ситуација изгледа још неповољније, јер само 11,4% (16.887) Рома у Србији обавља неко занимање, а међу њима је више од половине оних који се баве најмање плаћеним, тзв. једноставним занимањима.

Специфичност популационе динамике ромског у односу на српско и укупно станов-ништво Републике Србије указује да транзиција фертилитета код ромске популације, иако успорена, још увек није завршена. Високе стопе наталитета и фертилитета обликују старос-ну структуру са великим уделом деце и младих у укупној популацији, па тако у њој домини-ра старосна група 0-19 година, која чини 42% укупне ромске популације. У погледу писме-ности и школске спреме, позитивни помаци огледају се у смањењу удела неписмених за 4,5%, тако да према резултатима последњег пописа (2011) број неписмених Рома износи 15%. И квалификациона структура ромске популације је у посматраном периоду унеколико побољшана, па је удео Рома који су завршили основну школу порастао за 4,3, а оних који су завршили средњу школу за 3,7%.

Закључује се да су помаци мали и да по образовању ромска популација значајно заостаје за укупном популацијом, нарочито имајући у виду да, према последњим подацима, више од половине припадника ромске популације у нашој земљи нема никакве квалифи-кације, да једна трећина има тек завршену основну школу, а само 11,5% Рома завршило је средњу школу.

*Новине у образовном систему Републике Србије* назив је трећег дела рада који се састоји из два поглаваља. Прво поглавље бави се реформом образовања у Србији, а у дру-гом се анализира инклузивно образовање као шанса за побољшање образовног статуса ромске популације. Кључна реформа образовног система у Републици Србији започета је 2009. године, доношењем новог кровног закона који представља целовит институционални одговор на дугогодишње настојање да се образовни систем реформише на инклузивним принципима. Промене се, између осталог, уводе у уписну политику, у нове системе образо-вне подршке деци и просветним радницима, као и у нове системе осигурања квалитата рада образовних установа. Нова уписна политика омогућава свој деци да се упишу у редовну школу и обезбеђује равноправност сваког детета приликом уписа. Кроз увођење додатних система подршке, омогућава се и равноправност деце током школовања, па се у наставку детаљно разрађују улоге педагошког асистента, индивидуалног образовног плана, индиви-дуализованог рада, појачаног васпитног рада, тима за инклузивно образовање и интерресо-рне комисије, као и забрана дискриминације, насиља, злостављања и занемаривања у шко-ли. Наводе се и анализирају и сви пратећи подзаконски акти.

Посебно је размотрена улога инклузивног образовања у побољшању образовног статуса ученике која долазе из социјално депривираних средина, што је чест случај са ромс-ком децом. Новим законским одредбама овој деци је омогућен лакши приступ образовању, између осталог кроз уклањање традиционалних административних баријера приликом упи-са, а потом и кроз квалитетнију додатну подршку током школовања, као и боље дефинисану институционалну заштиту од дискриминације, занемаривања и злостављања у школи. Наво-де се резултати истраживања раног развоја деце из социјално депривираних средина који указују на потребу да се повећа обухват ове деце раним образовањем, у јаслицама и вртићи-ма, да би им се на тај начин омогућио бољи психо-физички развој и припрема за школу.

Компарирају се резултати свих MICS истраживања у Републици Србији, спровође-них у петогодишњим интервалима, од првог 2005, до последњег, 2014. године. Промене образовног статуса деце из ромских насеља прате се преко стандардних индикатора образовања који показују много интензивнији напредак у првом делу Декаде, између 2005. и 2010. године, док у другом делу поједини показатељи стагнирају, а неки су и у паду, што указује да су активности везане за Декаду Рома у Србији биле интензивније и ефикасније у току њене прве половине. Констатује се да су разлике у образовним карактеристикама изме-ђу ромске и већинске популације још увек велике.

Четврти део рада под називом *Теорија интеркултурализма – нова образовна стра-тегија* бави се интеркултурализмом као теоријом и образовном стратегијом која је компле-ментарна инклузивном образовању, као и могућностима које неговање интеркултурализма у друштву пружа за унапређење односа ромског и српског народа.

Ауторка у интеркултуралистичком концепту препознаје перспективу како за еманци-пацију ромске популације, тако и за унапређење њихових односа са другим културним групама и успешнију друштвену интеграцију. Способност ромске националне заједнице да се прилагођава различитим културним срединама представља њихову предиспонираност за интеркултурну размену, али је отежавају, с једне стране, крхкост ромског идентитета, а с друге стране, дубоко укорењени стереотипи и предрасуде, као и значајни проблеми са који-ма се суочава српско друштво.

Наглашавајући да школа има значајну улогу у хармоничном развитку шире зајед-нице и читавог друштва, интеркултурално образовање посматра се као теоријски и практич-ни приступ који има за циљ развој интеракција међу ученицима различитог порекла и усвајање знања о различитим културним, верских и језичким традицијама присутним у заједници. У складу са савременим тенденцијама и критикама мултикултурализма у Белој књизи интеркултураног дијалога Савета Европе, Славица Коматина се залаже за такво ин-клузивно образовање које промовише динамично схватање индивидуалног идентитета и ње-гов примат над колективним.

Интеркултурализам и инклузија посматрају се као две комплементарне парадигме савременог образовања које се супротставља дискриминацији и промовише демократич-ност, равноправност и поштовање људских права.

Закључује се да образовни систем треба да буде осетљив на културну разноликост друштва тако што ће у општеобразвним садржајима школских курикулума бити заступљени елементи култура и традиција свих присутних националних мањина, а усавршавање васпи-тача, учитеља, наставника и стручних сарадника школе бити континуирано и у скаду са ак-туелним образовним потребама.

Пети део рада, *Истраживање,* посвећен је спроведеном емпиријском истраживању. Почиње методолошким напоменама које се односе на предмет, циљ, задатке и хипотезе ист-раживања; потом се описују узорак, метод и технике истраживања и коначно, организација и ток истраживања.

Истиче се да је предмет целокупног истраживања у раду квалитет образовања ром-ске националне мањине у Србији и сагледавање могућности његовог унапређења, а предмет спроведеног емпиријског истраживања квалитет образовања деце ромске националности која су, услед карактеристичних животних околности, била под појачаним надзором друшт-вене заједнице. Истраживање тестира холистички приступ образовању деце из социјално угрожених средина, јер прати образовна постигнућа едукативно запуштене деце којој се током једне школске године пружа додатна помоћ у савладавању школског градива, док се истовремено наставном кадру обезбеђује обука за рад са децом из социјално депривираних средина, а њиховим родитељима психосоцијална подршка кроз различите неформалне едукативне програме. Циљ истраживања је да се утврде кључни чиниоци који утичу на квалитет образовања ромске деце и да се сагледа улога кључних фактора у њиховом обра-зовању. Формулишу се основни задаци истраживања и девет основних хипотеза.

Наводи се да је социолошка анализа квалитета образовања ромске деце заснована на *методу случаја* образовања једне групе деце која су живела у изузетно лошим укупним со-цијалним приликама и која су, заједно са родитељима, пресељена у привремене стамбене објекте. При формирању теоријског узорка уважаване су посебне карактеристике подузо-рака родитеља, просветних радника и деце, а број појединих категорија испитаника у ква-литативном делу истраживања формирао се током самог истраживања по принципу „теориј-ске засићености појма“. Укупан теоријски узорак квалитативног истраживања чини 56 ис-питаника: 17 деце, 15 родитеља, 19 просветних радника и 5 педагошких асистената. Током истраживања обављени су формални и неформални разговори са великим бројем релеван-тних саговорника, а главни критеријум за одабир био је њихова улога у процесу образовања посматране деце и заинтересованост за проучавани проблем. Паралелно са методом случаја, коришћен је и метод систематског посматрања, а од истраживачких техника коришћене су: основе за разговор, односно интервјуи специјално прилагођени појединим категоријама испитаника и анализа различитог документационог материјала.

Теренско истраживање спроведено је равномерно у 5 ромских насеља (четири кон-тејнерска: Макиш 1, Макиш 2, Ресник и Кијево и једно стамбено, Камендин), као и у шко-лама које су деца похађала, а организација и ток истраживања одвијали су се током пет временских интервала у периоду између марта 2013. и јула 2015. године.

Ауторка нас уводи у истраживање кроз објашњење процеса расељавања негихијен-ских ромских насеља *Газела* и *Белвил* у којима су живела ромска деца пре пресељења у при-времена контејнерска насеља, која се у овом делу такође детаљно описују.

Излагање резултата истраживања почиње анализом резултата квантитативног истра-живања школског успеха посматране деце. Истраживањем је обухваћено 7 школа које је по-хађало 86% деце из посматраних насеља, а укупан узорак износи 100 ученика. Квантита-тивном анализом прате се показатељи школског успеха и редовност похађања наставе упоредним прегледом свих ученика у школи, свих ученика у школи ромске националности и ученика ромске националности праћених истраживањем, у току посматране школске го-дине. Резултати су показали да, по правилу, деца ромске националности постижу знатно слабији успех од школског просека и да имају много већи број изостанака. Примећено је и да у посматраним школама нема значајних разлика у просечном успеху посматране ромске деце у односу на просечан успех укупног броја ромске деце у школи.

Резултати квалитативног истраживања најзначајнијих чинилаца у образовном проце-су ромске деце праћени су кроз анализу резултата четири подузорка истраживања: ромске деце, просветних радника, педагошких асистената и родитеља ромске деце.

У поглављу *Ромска деца као објекат и субјекат истраживања* представљају се резултати обављених разговора са одабраном децом који се односе на три целине: поро-дичне прилике, односе у школи и размишљања о будућности. Они су показали да ни поро-дична, ни школска средина не делују стимулативно на образовање ромске деце, чије одго-воре одликује веома низак ниво аспирација и недостатак амбиција у погледу будућнсти.

У поглављу *Однос просветних радника према образовњу ромске деце: учитељи, наставници и стручни сарадници у школама* анализира се друштвени положај ромске деце у нашем образовном систему, сарадња са родитељима, сарадња са институцијама, однос прос-ветних радника према инклузивном образовању, а наводе се и варијетети просветних рад-ника. Резултати квалитативне анализе указују да просветни радници некритички сагледавају своју улогу у образовном процесу ромске деце и да њихов школски неуспех тумаче углав-ном „спољним“ факторима (неприпремљеност за школу, недовољно познавање српског језика, одбијање родитеља да сарађују).

У поглављу *Педагошки асистенти* анализирају се активности које доминирају у ра-ду интервјуисаних педагошких асистенткиња које раде са ромском децом и најистакнутији проблеми са којима се у раду сусрећу. Наводе се и две сликовите животне приче: једна успешна „интеркултурална“ прича и једна потресна животна прича жене жртве насиља у браку која је успела да га превазиђе захваљујући свом образовању.

Посебна пажња посвећена је родитељима ромске деце и методолошким карактерис-тикама везаним за проучавање ромске популације. Родитељи се посматрају кроз: основне карактеристике испитаника, карактеристике породичних домаћинстава (структура породи-це, број деце, стамбене прилике, приходи домаћинства), порекло испитаника, карактеристи-ке брачних и породичних односа, односе са институцијама, доминантне вредности. Посебно се анализирају односи родитеља и школе, кроз ставове родитеља о редовности похађања наставе, њиховим задовољством положајем деце у школи и сарадњом са школом. Односи са ужом и широм социјалном средином упоређују се код станара контејнерских насеља и код станара стамбеног насеља. Варијетети родитеља посматрају се кроз варијетете ромских мај-ки, опис традиционалног модела мајчинства и одступања од њега. Када су родитељи у пита-њу, закључује се да они, у постојећим околностима и саобразно сопственом депривираном друштвеном положају, нису у стању да сагледају све предности школовања своје деце.

Шести део рада су *Закључна разматрања* и он се састоји из три поглавља. У првом се анализира реализација хипотетичког оквира истраживања, у другом се наводе најзначај-нији налази истраживања, а у трећем се износе препоруке које произилазе из резултата целокупног истраживања.

У разматрању реализације хипотетичког оквира истраживања редом се анализирају постављене хипотезе, детаљно се образлажу и процењује се у којој мери могу бити прихваћене.

У потпуности је прихваћено шест хипотеза: прва, да на квалитет образовања ромске деце у значајној мери утичу својим понашањем како родитељи, тако и њихови учитељи, наставници и остали стручни сарадници у школи; четврта, да сарадња родитеља ромске деце са школском управом, стручним органима школе, као и наставним особљем није на задовољавајућем нивоу; шеста, да су ромска деца недовољно припремљена за полазак у школу и да не познају у довољној мери српски језик; седма, да ромска деца током школова-ња не добијају једанко образовање као неромска деца током истог образовног процеса; осма, да културни обрасци Рома и ромска традиција делују дестимулативно на образовање ромске деце и девета, да каракатеристике ромске породице, број деце, материјалне и стам-бене прилике у којима њени чланови живе утичу на образовање деце.

Делимично су потврђене три хипотезе: друга, да кадрови који се баве образовањем деце нису довољно стручно оспособљени за рад са ромском децом; трећа, да одређене со-цио-демографске карактеристика родитеља ромске деце као што су старост, пол, образова-ње, запосленост, религијска припадност играју значајну улогу у формирању њиховог става према образовању и пета, да су ромска деца у српском образовном систему изложена дискриминацији и сегрегацији. Последња, десета хипотеза, да ће примењени холистички приступ значајно допринети унапређењу квалитета образовања ромске деце и стварању бо-љих услова за рад и сарадњу кључних актера образовног процеса, оцењује се као у великој мери непотврђена.

У другом поглављу се износе најзначанији налази анализе статистичких података који се односе на образовање ромске популације и сумирају резултати спроведеног ем-пиријског истраживања.

Ауторка се критички осврће на исходе Декаде Рома током које нису обезбеђени поуздани, релевантни и доступни подаци о ромској популацији, као што ни Министарство просвете нију било у стању да обезбеди систематизоване податке о образовању ромске деце на агрегарном нивоу.

На основу специјалне обраде најновијих пописних резултата, закључује се да још увек постоје значајне разлике у друштвено-економским карактеристикама између ромске и српске, односно укупне популације које показују да је ромска популација у великој мери искључена из главних друштвених токова. На основу резултата упоредног прегледа показа-теља образовања у последњем међупописном периоду (која се већим делом поклапа са пе-риодом Декаде Рома) закључује се да је дошло до извесних позитивних помака, посебно када су у питању *писменост* и *школска спрема*, али да су они веома скромни, јер актуелни подаци показују да више од половине укупне ромске популације нема никакве квалифика-ције, да трећина има само основну школу, а да тек 11,5% има завршену средњу школу. Истиче се да су за креирање образовне политике значајне демографске карактеристике ромске популације: млада старосна структура и трендови природног кретања становништва који указују на велики популациони потенцијал.

Резултати спроведеног квалитативног истраживања продубљују на различитим ниво-има и објашњавају из перспективне различитих актера сложену проблематику актуелног образовног статуса ромске популације, а анализира се и тестирани холистички приступ у образовању ромске деце.

У анализи метода случаја комбиновани су квантитативни и квалитативни подаци, што повећава сазнајну вредност добијених резултата. Према узорку посматраних школа, квантитативни показатељи школског успеха показују значајан заостатак ромске деце (како оне праћене истраживањем, тако и укупног броја ромске деце) у просечном успеху и поха-ђању наставе у односу на школске просеке. Уочена је корелација између великог изостајања ромске деце из школе и школског успеха, што упућује на закључак да је нередовно поха-ђање наставе један од значајних фактора школског неуспеха ромске деце. Детаљно се ана-лизира и холистички приступ и указује на проблеме који су ометали његово тестирање, као и на разлоге због којих не треба одустати од његове примене.

Када су у питању квалитативни резултати, наводи се да је, упркос законских решења која иду у прилог побољшању квалитета образовања ромске популације, постојећа пракса у великом нескладу са њима, јер просветни радници пружају отпор инклузивном образовању и не прилагођавају градиво индвидуалним способностима и потребама ученика. Улога педа-гошких асистената у образовању ромске деце и смањењу предрасуда према ромској попула-цији сагледава се позитивно. Примећено је да у раду просветних радника изостаје развијање позитивних ставова према ученицима из посебно осетљивих и маргинализованих група, али и недовољна отвореност образовног система према друштвеном окружењу, као и његово не-довољно прожимање са другим друштвеним подсистемима, што је претпоставка успешног инклузивног образовања.

Ромска деца су још увек дискриминисана у нашем школском систему, чему допри-носе у великој мери екстремно сиромаштво и дубоко укорењене друштвене предрасуде према Ромима, које се са родитеља и наставника преносе на децу. Налази истраживања упућују и на чињеницу да су деца из ромске националне заједнице изложена насиљу у породици и школи, што код саме деце повећава степен агресивности или пасивности. Ау-торка закључује да су родитељи најслабија карика у образовању ромске деце, због недос-татка формалног образовања, али и из због начина живота екстремно сиромашних људи који су принуђени да се боре за голу егзистенцију, што образовање потискује у други план. Налази истраживања указују на значај културолошких карактеристика, у првом реду на традицију и обичаје ромске популације које су у нескладу са логиком савременог образов-ног процеса и окружујућих цивилизацијских стандарда. То се посебно односи на обичај склапања малолетних бракова, што представља кршење људских и дечјих права и један је од основних узрока свих васпитних и образовних проблема ромске популације.

Модел расељавања ромске популације из нехигијенских насеља, који су у посмат-раном случају примениле градске власти, квалификује се као неуспешан по образовање ромске деце.

Сагледавајући утицаје свих посматраних фактора на образовање ромске деце, ауто-рка закључује да она полазе у школу неприпремљена за нову социјалну средину и задатке које јој она поставља, са скромним језичким фондом, видљиво сиромашнија, а да су током образовног процеса недовољно подржана, како од стране родитеља, тако и од стране наставника, па заправо крећу у школу са малим шансама да је заврше.

У последњем делу закључка ауторка се још једном осврће на најизразитије проблеме и потешкоће у образовању ромске популације и износи препоруке за њихово превазила-жење. Наводи се да еманципацију и побољшање образовног статуса ромска популације не може да оствари без подршке читавог друштва. Конкретне мере треба да буду усмерене на максималан обухват ромске деце јаслицама и вртићима, да би се ублажили негативни ути-цаји социјално депривиране средине по развој деце и побољшала њихова спремност за шко-лу; да се омогући Ромкињама реалан приступ образовању и стручном усавршавању уз рас-терећење од сталне везаности за децу и да се обезбеде услови за економску еманципацију ромске популације, за почетак кроз радно ангажовање одраслог становништва са постоје-ћим образовним статусом, уз стимулативне мере за наставак школовања. На тај начин би сви кључни породични актери били потпомогнути у процесу еманципације, јер без еманци-пације ромске породице, нема ни еманципације ромске националне заједнице.

**Вредновање докторске дисертације**

Докторска дисертација мр Славице Коматине задовољава критеријуме који се поста-вљају пред овакав научни рад – и у теоријском и у емпиријском смислу комплексно је и иновативно истраживање квалитета образовања Рома у Србији и представља оригиналан допринос науци. Ауторка је изабрала тему која није била систематски изучавана у домаћој социолошкој литератури, обрадивши њене најактуелније аспекте.

Научни доприносдокторске дисертације огледа се у научној дескрипцији пробле-матике образовања Рома у Републици Србији и, посебно, откривању најбитнијих проблема у функционисању образовања ромске деце на државном, регионалном и локалном нивоу, са тежиштем на локалној заједници.

Научни допринос дисертације исказаћемо кроз неколико кључних тачака:

1. *интердисциплинарно* сагледавање образовања Рома и могућности његовог унапре-ђења у контексту специфичности укупног српског образовног система,

2. промовисање *интеркултурализма* као нове образовне стратегије и принципа сав-ременог инклузивног образовања,

3. тестирање *холистичког* приступа у пружању подршке образовању ромске деце,

4. *комплементарно* коришћење квалитативних и квантитативних извора података у анализи улоге кључних актера у образовања деце ромске националности,

5. *расветљавање* утицаја, са једне стране, друштвених предрасуда и са друге, поједи-них ромских културних образаца и усвојених стратегија преживљавања на квалитет образо-вања ромске деце и

6. заговарање *постављања* положаја ромске деце и њихових родитеља у ширу мрежу односа са већинском популацијом и *хоризонталног повезивања* свих актера и носиоца про-цеса образовања Рома у циљане пројектне активности.

Сви наведени елементи позитивног вредновања дисертације нам пружају основа да Наставно-научном већу Филозофског факултета Универзитета у Нишу поднесемо следећи:

**Предлог**

На основу свега изложеног, Комисија оцењује да докторска дисертација мр Славице Коматине актуелни проблеми образовања рома у србији: друштвени изазови и одговори испуњава све услове који се постављају овој врсти рада и са задо-вољством *предлаже* Наставно-научном већу Филозофског факултета у Нишу да се доктор-ска дисертација прихвати, а кандидату одобри јавна одбрана пред именованом Комисијом.

У Нишу и Београду, маја 2016.

ЧЛАНОВИ КОМИСИЈЕ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Драган Тодоровић,

доцент Филозофског факултета у Нишу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Драгољуб Б. Ђорђевић,

редовни професор Машинског факултета у Нишу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Сузана Марковић Крстић,

доцент Филозофског факултета у Нишу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Лела Милошевић Радуловић,

доцент Филозофског факултета у Нишу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Горан Башић,

виши научни сарадник Института друштвених наука у Београду